text: 凡治目點眼藥，必按時候，每日須過巳至午始點，蓋人之陰陽，與天地同，子後一陽生，午後一陰生，正是陽生之際，火亦生焉，若點藥犯之，則火勢難遏，午後屬陰，方宜點藥，或膏或散或錠，用犀簪骨簪，如錠膏必蘸水乳磨化，如散則乾挑，俱先宜少點些微，若目受藥，再略多些不妨，不可令患目者疼而怕點，即系仙丹，患者畏懼，要使醫者輕手，徐徐對病投藥，命患者閉目仰面，久坐不動，切戒妄想多言，輕則可點二三次，重則點三四次，每次必用簪撥淨藥滓，不可過點，過多點則未必爽快，恐激動其火，反覆增其患矣。